Daw 1: Hpang hpajang ai kaw nna Shau-ing ai aten du hkra
Sumsing lamu hte ginding aga gara kaw na sa wa a ni? Ajan, Shata, Shagan ni hte ginding aga hta nga ai arai guji guyang mahkra gara hku byin sa wa a ni? Ndai ni hpe Karai Kasang hpan tawn ai re, nga nna Chyum Laika gaw teng man ai ga mahtai jaw da ai. Dai majaw anhte a Laika hta shawng nnan kaw nna, hpan hpajang da ai hte seng nna Chyum Laika maumwi ni lawm wa ai.
Shawng nnan e Karai Kasang hpan da ai gaw, Karai Kasang hte bung ai wenyi hkrang ni re. Lamu kasa ni rai ma ai. Raitimung ginding aga hpe chyawm gaw, anhte shinggyim masha ni a matu, hpan da ai. Dai majaw Adam hte Ewa ngu ai shinggyim lasha hte numsha hpe hpan nhtawm, tsawm la ai sun langai mi hta nga shangun tawn ai. Raitimung shan gaw Karai kasang a ga hpe n madat ma ai majaw, asak hkrung na lam hpe jasum kau ma ai.
Adam hpe hpan da ai aten kaw nna shau-ing ai aten du hkra, shaning 1656 na ai. Dai aten laman e, nhkru ai masha ni law law nga ma ai. Sumsing lamu hta, anhte a myi hte nmu lu ai wenyi hkum ni nga ma ai. Satan hte shi a nhkru ai lamu kasa ni rai ma ai. Ginding aga hta Ka-in hte bung ai nhkru ai masha ni law law nga ma ai. Masha ni hta grau nna n-gun atsam kaba ai ni mung nga ma ai. Raitimung ginding aga e, Abela, Enuk, Noa ni zawn re ai masha kaja ni mung nga ma ai. Daw LANGAI hta ndai masha ni a lam hte, ndai byin lai ai masa ni a lam anhte hti lu na re.
kac_Latn kac_Latn kac_Latn kac_Latn